- Vi har nået en milepæl, og er nu klar til at træde ud af coronaens skygge. Sådan sagde statsminister Mette Frederiksen på et pressemøde onsdag aften. Fra 1. februar kan vi altså vinke farvel til landets gældende coronarestriktioner. Det glæder de sig til i Salling Group. Men de vælger alligevel at beholde en række foranstaltninger. - Vi tager udgangspunkt i, at kunder og medarbejdere skal være trygge. Det er det vigtigste lige nu, siger Per Bank, der er direktør i Salling Group. Fonden, der driver over 1500 butikker i Danmark, har derfor besluttet sig for at fastholde afstandsmærkningerne på gulvene og afskærmningen ved betalingskasserne. Derudover vil der stadig være masser af håndsprit at finde rundt omkring i butikkerne. Farvel til mundbind Ifølge direktøren bliver den eneste reelle forskel fra tirsdag, at der ikke er krav om, at kunder og ansatte skal bære mundbind. Men alene det kommer til at betyde en stor forskel, mener Per Bank. - Når man ikke skal bruge maske, har man nok mere lyst til at tage ud og handle. Det kommer til at betyde noget for antallet af kunder i butikkerne, siger han. I Salling Groups butikker oplever de for øjeblikket et fald i kundetilstrømningen på 30 procent. Men det er ikke sikkert, at de afskaffede restriktioner kommer til at ændre på det lige med det samme. Handsker og afstand Bilka i Aalborg har over 700 ansatte, og derfor er intern smitte også noget, de taler meget om i ledergruppen og på arbejdspladsen. For personalet i Salling Group vil der fortsat gælde, at de bruger handsker, når de er i kantinen, og at de fortsat sidder ved hver anden stol, når de holder spisepause og befinder sig i mødelokaler. - Og så bruger vi stadig sprit. Masser af sprit, siger direktøren. Salling Group driver kæderne Bilka, føtex, Netto og Salling og BR.

Opsummering:
Danmark er klar til at smide alle restriktioner, men i Bilka tager de alligevel nogle forholdsregler lidt endnu.